**بەشی چوارەم :- بارودۆخی ئاووهەوای کیشوەری ئاسیا**

**تەوەری یەکەم:-** گرنگترین ئەو فاکتەرانەی کاردەکەنە سەر ئاووهەوای کیشوەری ئاسیا

**تەوەری** **دووەم:-** باری پلەی گەرما

**تەوەری سێ یەم:-** گرنگترین هەرێمە ئاووهەواییەکان

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**تەوەری یەکەم:-** گرنگترین ئەو فاکتەرانەی کاردەکەنە سەر ئاووهەوای (کیشوەری ئاسیا) بریتین لە :-

1. **شێوەی ( کیشوەری ئاسیا ) و فراوانی ڕووبەرەکەی** :

بەگشتی ( کیشوەری ئاسیا ) شێوەیەکی نزیک لە (چوارگۆشە )ی هەیە و ڕووبەرێکی زۆر گەورەی هەیە، زیاترە لە (44.5) ملیۆن کیلۆمەتر دووجا. شێوەی ( کیشوەری ئاسیا ) و فراوانی ڕووبەرەکەی بووتە هۆی :

1. بەشی زۆری ( کیشوەری ئاسیا ) ، جگە لەو شوێنانەی نزیک کەنار دەریا و زەریاکانن، ئاووهەوایان لە جۆری (ئاووهەوای کیشوەری بێت).
2. زاڵبوونی ( ئاووهەوای وەرزی ، مۆنسوونی Monsoon Climate ) وەرزی بەسەر ڕووبەرێکی فراوان لە باشوور و ڕۆژهەڵاتی ( ئاسیا ) ، ( نیمچە دوورگەی هیند و ڕۆژهەڵاتی چین ) ، بەهۆی بوونی پانتاییەکی فراوان لە و شکایی و ئاو لە تەنیشت یەکتر .
3. دەرکەوتنی دیاردەی ( هەمەجۆری ئاووهەوای Climate Diversity )ی گەورە ، بوونی ( هەرێمی ئاووهەوای جۆراوجۆر ) لە کیشوەرەکە .

**2ـ شوێنی ( کیشوەری ئاسیا ) لەسەر بازنە پانەکان :**

 کیشوەری ئاسیا لەسەر ژمارە یەکی زۆر لە بازنە پانەکان درێژ بووەتەوە ، ( لە نێوان 10 پلەی باشور و 82 پلەی باکور). درێژبوونەوەی ( کیشوەری ئاسیا ) لەسەر ئەم ژمارە زۆرە لە بازنە پانەکان دەبێتە هۆی :

 A– بوونی ئاووهەوای جۆراوجۆر ، (هەرێمی ئاووهەوای جۆراوجۆر ) . لە ( کیشوەری ئاسیا ) دا . هەرێمی ئاووهەوای کەمەرەیی ، ( ئیستوائی ) ، لە باشوری کیشوەرەکە ، بەدی دەکرێت و هەرێمی ئاووهەوای جەمسەری لە باکوری کیشوەرەکە . لە نێوان باشور و باکوری کیشوەرەکەیش هەموو جۆرەکانی تر لە ئاووهەوا بەدی دەکرێت .

B – بەشێوەیەکی گشتی لەباشورەوە بەرەو باکور ، پلەی گەرما دادەبەزێت .

 C – مەودای گەرمای ساڵانە زیاد دەکات بە ئاڕاستەی باکور .

**3\_ دوور و نزیکی لە دەریا و زەریاکان :**

وەک پێشتر ئاماژەی بۆکراوە ( ئاسیا ) لە ( وشکایی سەرەکی Main – Land ) و چەندین نیمچە دوورگە و دوورگە ) پێکهاتووە ، ئەم ڕاستییە ئەوە دەگەیەنێت کە کاریگەریەتی دەریا و زەریاکان لەسەر ناوچە جیاوازەکانی کیشوەرەکە وەک یەک نیە . ناوەڕاستی ئاسیا ، ( وشکایی سەرەکی ) ، دوورە لە کاریگەریەتی دەریا و زەریاکان بە پێچەوانەوەیشەوە (نیمچە دوورگە و دوورگەکان ) لە ژێر کاریگەریەتی دەریا و زەریاکاندان . ئەم تایبەتمەندیەی ( کیشوەری ئاسیا ) دەبێتە هۆی :

1. ناوچەی ( وشکایی سەرەکی ) لە ( کیشوەری ئاسیا ) ئاووهەوایەکی ( کیشوەری ) هەبێت و ( مەودای گەرمی ساڵانە) ی زۆر بێت بە پێچەوانەی ناوچەی (نیمچە دوورگە و دوورگەکان ) کە ئاووهەوا یەکی دەریایی دەبێت.
2. بڕی دابارینی ساڵانە لە ناوچەی ( نیمچە دوورگە و دوورگەکان ) زۆر بێت ، بە پێچەوانەی ناوچەی ناوەڕاستی کیشوەرەکە ، ( وشکایی سەرەکی ) کە بڕی دابارینی کەم دەبێت .

**4 - بەرزاییەکانی ، ( چیا و بانەکانی ) ، ناوەڕاست :**

بەرزاییەکانی ، ( چیا و بانەکانی ) ، ناوەڕاست ، کە ڕووبەرێکی گەورە لە ( کیشوەری ئاسیا ) ، داگیر دەکەن ، و بەگشتی بە ئاڕاستەی ( ڕۆژ ئاوا – ڕۆژهەڵات ) درێژبوونەتەوە ، کاریگەریەتی گەورە و دیاریان هەیە لەسەر ئاووهەوای کیشوەرەکە و دەبنە هۆی :

A – بوونی ( 2 ) دوو جۆر لە ئاووهەوا ی زۆر جیاواز لە یەکتر لە ( کیشوەری ئاسیا ) ، ئاووهەوای سارد لە باکور و ئاووهەوای لە باشور . بەرزاییەکانی ، ( چیا و بانەکانی ) ، ناوەڕاست ڕێگرن لە گەیشتنی هەوای ساردی باکور بۆ باشوری کیشوەرەکە و گەیشتنی هەوای گەرمی باشور بۆ باکوری کیشوەرەکە .

B – بوونی ( ئاووهەوای بەرزاییەکان ) لە ڕووبەرێکی فراواندا لە ( کیشوەری ئاسیا ) دا ، کە گۆڕانکاری لە ( پلەی گەرما و بڕ و جۆری دابارین )ی تیادا ڕوودەدات بە جیاوازی ئاستی بەرزیان لە ڕووی دەریاوە و جیاوازی ئلرلستەی رۆخەکانی ئەو بەرزاییانە .

تەوەری دووەم : باری ( پلەی گەرما ) لە ( کیشوەری ئاسیا )

 ( پلەی گەرما ) گرنگترین توخمی ئاووهەوایە چونکە کاریگەریەتی ڕاستەوخۆ و ناڕاستەوخۆی هەیە لەسەر توخمەکانی تری ئاووهەوا بۆ دیاریکردنی باری ( پلەی گەرما ) لە ( کیشوەری ئاسیا ) بە باش دەزانرێت لە ڕێگای ئەم خاڵانەوە باس بکرێت :

1. باری گشتی ( پلەی گەرما ) لە ( کیشوەری ئاسیا ) :

دەکرێت باری گشتی ( پلەی گەرما ) لە ( کیشوەری ئاسیا ) لە ڕێگای ئەم خاڵانەوە دیاری بکرێت : 1- بە گشتی ( پلەی گەرما ) لە ( کیشوەری ئاسیا ) بە باشورەوە بەرەو باکور دادەبەزێت بۆ نموونە ( تێکڕای پلەی گەرمای ساڵانە ) لە باشوری کیشوەرەکە ، لە ناوچەی کەمەرەیی ( 27 )° ، لە ناوەندی ئاسیا ( 11 )° و لە باکوری کیشوەری ئاسیا دادەبەزێت بۆ کەمتر بە ( 2 )° ، لە هەندێ ناوچەی باکوری ڕۆژهەڵاتی ئاسیا ، لە ( ڤێرخۆیانسک Verkhoyansk ) و لە ( ئۆیمیاکۆن Oymyakon ( لە ڕۆژهەڵاتی سیبیریا ، تێکڕای پلەی گەرما ساڵانە دادەبەزێت بۆ ( - 19 )° . 2- بوونی دیاردەی (زێدەڕۆی گەرما) ، کە بریتیە لە بوونی ( جیاوازی شوێنی و وەرزی ) زۆر گەورە لە ( پلەی گەرما ) دا لە ( کیشوەری ئاسیا ) . ئەو ئامارانەی کە لە خاڵی پێشودا ، خالی ( 1 ) ، ئاماژەیان بۆ کرا بوونی جیاوازی شوێنی گەورە لە تێکڕای پلەی گەرمای ساڵانە لە کیشوەری ئاسیادا دەسەلمێنن کە دەگاتە ( 46 )° . بێگومان جیاوازی شوێنی لە ( پلەی گەرما ) دا لە ( کیشوەری ئاسیا ) دەگؤڕێت لە وەرزێکەوە بۆ وەرزێکی تر . لە وەرزی زستاندا کە کاریگەری دەریا و زەریاکان لەسەر کیشوەرەکە کەمە ، زیاد دەکات و لە وەرزی هاویندا بەهۆی زیادبوونی کاریگەری دەریا و زەریاکان لەسەر کیشوەرەکە کەم دەکات .

تەوەری سێ یەم : هەرێمە ئاووهەوایەکان لە ( کیشوەری ئاسیا ) دا :

لە سەرەتادا ، پێش باسکردن و دیاریکردنی هەرێمە ئاووهەوایەکانی ( کیشوەری ئاسیا ) ، بە پێویست دەزانرێت پێناسەی ( هەرێمی ئاووهەوایی ) بکریت و چەمکی ڕوونبکرێتەوە لەگەڵ باسکردنی هەرێمە ئاووهەوایە سەرەکیەکان بە کورتی .

1. پێناسە و چەمکی هەرێمی ئاووهەوایی : هەرێمی ئاووهەوایی : ( بریتیە لە ڕووبەرێک لە زەوی کە خاوەنی تایبەتمەندی ئاووهەوایی جیاوازە لە تایبەتمەندییە ئاووهەواییەکانی ناوچەکانی دەوروبەری ) . لەو پێناسەى (هەرێمی ئاووهەوایی) دەردەکەوێت : A- ئەوەی هەرێمێکی ئاووهەوایی دیاریدەکات و جیادەکاتەوە لە هەرێمێکی تر تایبەتمەندییە ئاووهەواییەکانیەتی. B- دەکرێت هەمان جۆر لە ( هەرێمە ئاووهەوایی ) لە چەند شوێنێک بوونی هەبی جگە لە دەوروبەرەکەی . بۆ نموونە ( هەرێمى ئاووهەوایی دەریای ناوەڕاست ) لە ناوچەی دەریای ناوەڕاست هەیە ، لە هەمان کاتدا لە چەند شوێنێکی تر هەمان هەرێم هەیە وەک لە ( کالیفۆرنیا ) لە ( ویلایەتە یەکگرتووەکانی ئەمریکا ) و لە ناوەندی (شیلی) و چەندین شوێنی تر . C- جۆری (هەرێمى ئاووهەواییەکان ) ، دەگۆڕێن بە گۆڕینی ( بڕ و جۆری ) ئەو پێوەرانەی بەکاردەهێنرێن بۆ پۆلینکردنیان . بۆ نموونە : ( هەرێمى ئاووهەوایی ) هەیە کە تەنیا بە پشت بەستن بە پێوەری ( پلەی گەرما ) پۆلێن کراوە ، ( هەرێمى ئاووهەوایی ) تریش هەیە کە بە پشت بەستن پێوەری ( بڕی دابارین ) پۆلێن کراوە و ( هەرێمى ئاووهەوایی )یش هەیە کە بە پشت بەستن بە زیاد لە پێوەرێک پۆلێن کراوە ، پێوەری ( پلەی گەرما ) و پێوەری ( بڕی دابارین ) بۆ نموونە .